酬鄭侍御多雨春空過詩三十韻
作者：白居易
朝代：唐

paragraphs: 南雨來多滯，東風動即狂。
月行離畢急，龍走召雲忙。
鬼轉雷車響，蛇騰電策光。
浸淫天似漏，沮洳地成瘡。
慘淡陰煙白，空濛宿霧黃。
闇遮千里目，悶結九回腸。
寂寞羈臣館，深沈思婦房。
鏡昏鸞滅影，衣潤麝消香。
蘭濕難紉珮，花凋易落妝。
沾黃鶯翅重，滋綠草心長。
紫陌皆泥濘，黃汚共淼茫。
恐霖成怪沴，望霽劇禎祥。
楚柳腰肢嚲，湘筠涕淚滂。
晝昏疑是夜，陰盛勝於陽。
居士巾皆墊，行人蓋盡張。
跳蛙還屢出，移蟻欲深藏。
端坐交遊廢，閑行去步妨。
愁生垂白叟，惱殺蹋青娘。
變海常須慮，爲魚慎勿忘。
此時方共懼，何處可相將？
已望東溟禱，仍封北戶禳。
却思逢旱魃，誰喜見商羊。
預怕爲蠶病，先憂作麥傷。
惠應施浹洽，政豈假揄揚。
祀典修咸秩，農書振滿牀。
丹誠期懇苦，白日會昭彰。
賑廩賙飢戶，苫城備壞牆。
且當營歲事，寧暇惜年芳。
德勝令災弭，人安在吏良。
尚書心若此，不枉繫金章。